प्राकृतिक सुन्दरता, जैविक विविधता र इतिहासको धरोहर भएकाले पनि कर्णाली नेपालको मानचित्रमा अलग पहिचान र विशिष्टताका आधारमा चित्रित छ । हिमालयका काखमा असंख्य बहुमूल्य जडीवुटी र वनस्पतिको उर्वरभूमि कर्णाली राज्यको हेपाह प्रवृति, गैरजिम्मेवार राजनीतिक नेतृत्व र उपर्युक्त विकास रणनीतिको अभावका कारण ओझेल परिरह्यो । प्राकृतिक मनोरम स्थल, खनिज सम्पदा र जल सम्पदाको सही उपयोग गर्न नसक्नाले कर्णालीका स्रोतहरु खेरमात्र गइरहेका छैनन् । कर्णालीलाई आज परनिर्भरतातर्फ धकेलिएको छ । राष्ट्रिय अर्थतन्त्रको प्रमुख आधारका रुपमा विकास गर्न सकिने कर्णालीलाई राज्यको ‘वोझ’ का रुपमा परिभाषित गरिएको छ ।
